Uznesenie Rady Európskej únie a zástupcov vlád členských štátov zasadajúcich v Rade o kultúrnom rozmere udržateľného rozvoja

(2019/C 410/01)

RADA EURÓPSKEJ ÚNIE A ZÁSTUPCOVIA VLÁD ČLENSKÝCH ŠTÁTOV ZASADAJÚCI V RADE,

BERÚC NA VEDOMIE spoluprácu v oblasti kultúrnej politiky v Európskej únii do roku 2019: Rada od roku 2002 vykonáva pracovné plány pre kultúru a Európska komisia vykonáva Európsku stratégiu pre kultúru (2007) a Novú európsku stratégiu pre kultúru (2018). Práca Rady a Komisie sa sústreďuje najmä na podporu kultúrnej rozmanitosti, ako aj ekonomických a sociálnych aspektov kultúry a aspektov kultúry týkajúcich sa vonkajších vzťahov. Spolupráca v rámci pracovných plánov a programov vyústila do rozvoja politiky v členských štátoch, najmä prostredníctvom otvorenej metódy koordinácie (OMK), a do niekoľkých konkrétnych opatrení. Hoci uvedený vývoj a opatrenia nepochybne prispeli k dosiahnutiu cieľov OSN v oblasti udržateľného rozvoja, práca, ktorá by bola osobitne zameraná na dosiahnutie týchto cieľov, by bola prínosom.

PRIPOMÍNAJÚC naliehavú potrebu zintenzívniť opatrenia zamerané na dosiahnutie udržateľného rozvoja a záväzok novej Komisie plniť ciele udržateľného rozvoja, je cieľom tohto uznesenia posilniť príspevok kultúry k udržateľnému rozvoju tým, že sa začne proces, ktorý povedie k akčnému plánu pre kultúrny rozmer udržateľného rozvoja na úrovni EÚ. Akčný plán by mal slúžiť na zabezpečenie súdržnosti medzi kultúrnymi a s kultúrou súvisiacimi opatreniami a prístupmi na úrovni EÚ a dopĺňal by prácu, ktorú v tejto súvislosti vykonávajú členské štáty. V súlade so zásadou subsidiarity a proporcionality, ako sa stanovuje v článku 5 Zmluvy o Európskej únii, toto uznesenie neprekračuje rámec nevyhnutný na dosiahnutie tohto cieľa.

VZHĽADOM NA TO, ŽE

1. klimatická kríza a masové vymieranie druhov predstavujú existenčné hrozby;

2. udržateľnosť je a musí byť absolútnou prioritou pre všetkých;

3. tri rozmery udržateľnosti (hospodársky, sociálny a environmentálny) sú integrované a nedeliteľné a kultúra je neoddeliteľnou súčasťou všetkých troch rozmerov;

4. súdržné a komplexné stratégie udržateľného rozvoja, ktoré sa budú dôsledne vykonávať, sú potrebné na zastavenie zmeny klímy a vymierania druhov a na ochranu demokracie, ľudských práv, mieru, bezpečnosti a inkluzívneho rastu a prosperity a tiež na zabezpečenie toho, aby sa EÚ stala globálnym lídrom v oblasti udržateľného rozvoja;

5. miestne, celoštátne, európske a medzinárodné politiky a opatrenia, a to aj opatrenia v oblasti kultúry, môžu pomôcť zabezpečiť spravodlivý prechod a podporovať aktívne občianstvo a globálnu zodpovednosť;

6. každá krajina nesie hlavnú zodpovednosť za svoj vlastný hospodársky a sociálny rozvoj, ako sa uvádza v akčnom programe z Addis Abeby;

7. v záujme dosiahnutia maximálnych výsledkov sú však potrebné opatrenia na úrovni EÚ v oblasti udržateľného rozvoja, ktoré budú slúžiť na podporu, koordináciu a doplnenie opatrení členských štátov;

8. v strategickom programe na roky 2019 – 2024 sú inkluzívnosť a udržateľnosť kľúčovými stavebnými kameňmi a vedúci predstavitelia EÚ sa zaväzujú investovať do kultúry a kultúrneho dedičstva, ktoré sú jadrom európskej identity;

9. ciele OSN v oblasti udržateľného rozvoja a ich cieľové hodnoty tvoria všeobecne dohodnutý rámec na podporu udržateľnosti;

10. ciele udržateľného rozvoja sa nevzťahujú na všetky politiky a opatrenia, ktoré možno využiť na dosiahnutie udržateľnosti; avšak všetky politiky a opatrenia vrátane kultúrnych politík a opatrení sa môžu – a mali by sa – aktívne využívať na dosiahnutie cieľov udržateľného rozvoja;

11. kultúru, ako sektor činnosti, možno chápať ako autonómny pilier v rámci udržateľného rozvoja;

12. kultúra, ako systém spoločne chápaných významov v rámci spoločenstva, má vplyv na to, ako toto spoločenstvo posudzuje opatrenia v oblasti udržateľného rozvoja, a teda je hnacím mechanizmom udržateľného rozvoja, ktorý môže pôsobiť ako sprostredkovateľ medzi rôznymi environmentálnymi, sociálnymi a hospodárskymi otázkami;

13. kultúry, ako určujúci charakteristický znak ľudstva, stelesňujú v celej svojej rozmanitosti a bohatstve hodnoty a sú zdrojom identity, na základe čoho môže kultúra zohrávať transformačnú úlohu ako tvorca udržateľnosti, ktorý podporuje udržateľné životné štýly a spoločnosti a zároveň zlepšuje kvalitu života;

14. kľúčové ciele európskej kultúrnej politiky, ako je podpora identity, začlenenia, účasti, tvorivosti a rozmanitosti, sú v súlade s viacerými cieľmi udržateľného rozvoja, a preto kultúrne politiky a opatrenia významne prispievajú k dosahovaniu cieľov udržateľného rozvoja;

15. zatiaľ nedošlo k plnému uznaniu, posúdeniu a využívaniu prínosu kultúrnych politík a opatrení k udržateľnosti, a to i napriek dôkazom potvrdzujúcim ich prínos k udržateľnému rozvoju;

16. kultúrne politiky a opatrenia by sa mali systematicky využívať na doplnenie existujúcich opatrení, ktoré sa používajú na dosiahnutie udržateľnosti, s cieľom zvýšiť efektívnosť stratégií udržateľného rozvoja, a to tak na vnútroštátnej úrovni, ako aj v rámci celej EÚ.

ZOHĽADŇUJÚC

1. výzvy Európskej rady a Rady adresované Komisii, aby vypracovala súdržnú a komplexnú vykonávaciu stratégiu EÚ pre Agendu 2030 týkajúcu sa všetkých vnútorných a vonkajších politík;

2. politické východiská stanovené v dokumentoch uvedených v prílohe;

3. dôležitú prácu, ktorú Unesco vykonalo s cieľom využiť prínos kultúry k Agende 2030, a to najmä zosúladením vykonávania všetkých kultúrnych dohovorov s cieľmi udržateľného rozvoja, a tiež ochotou členských štátov EÚ prispievať k tejto práci, ako aj k ďalším procesom na úrovni OSN týkajúcim sa udržateľného rozvoja.

UZNÁVAJÚ:

1. že prirodzená povaha a vnútorná hodnota kultúry, ako aj autonómia kultúrneho sektora a sloboda umeleckého prejavu sú základnými zásadami;

2. že mnohé členské štáty pokračujú v práci na začleňovaní kultúrnych politík a perspektív do svojich vnútroštátnych stratégií a prístupov v oblasti udržateľného rozvoja;

3. že EÚ a členské štáty vykonávajú pozoruhodné množstvo kultúrnych alebo s kultúrou súvisiacich politík a opatrení, ktoré priamo alebo nepriamo prispievajú k udržateľnosti a dosahovaniu cieľov udržateľného rozvoja;

4. uznesenie Európskeho parlamentu zo 6. júla 2017 o opatreniach EÚ zameraných na udržateľnosť a uznesenie zo 14. marca 2019 o výročnej strategickej správe o implementácii a plnení cieľov trvalo udržateľného rozvoja, a najmä žiadosť Európskeho parlamentu o partnerstvo medzi Komisiou, Radou a Parlamentom a výzvu na hĺbkovú analýzu nedostatkov existujúcich politík a ich vykonávania s cieľom identifikovať kritické oblasti synergií a nezrovnalostí;

5. že existuje významný potenciál na zvýšenie efektívnosti a účinnosti politík a opatrení v oblasti udržateľného rozvoja prostredníctvom lepšej súdržnosti politík v záujme udržateľného rozvoja;

6. dôležitú prácu, ktorá sa v tejto oblasti začala na celosvetovej úrovni, a to v kontexte rámcov, ako je Dohovor Unesco na ochranu nehmotného kultúrneho dedičstva z roku 2003 a Dohovor Unesco o ochrane a podpore rozmanitosti kultúrnych prejavov z roku 2005.

POTVRDZUJÚ

1. svoj záväzok týkajúci sa udržateľnosti a odhodlanie k úplnému a rýchlemu vykonávaniu Agendy 2030.

SA DOHODLI, ŽE

1. zintenzívnia svoje úsilie o podporu kultúrneho rozmeru udržateľného rozvoja;

2. budú pokračovať v práci na začleňovaní kultúrnych politík a perspektív do vnútroštátnych stratégií udržateľného rozvoja;

3. preskúmajú kultúrne alebo s kultúrou súvisiace politiky a opatrenia s cieľom maximalizovať ich prínos k udržateľnosti;

4. budú pokračovať vo výmene informácií a osvedčených postupov v duchu partnerského učenia, pokiaľ ide o skúsenosti získané na vnútroštátnej úrovni;

5. zvážia začlenenie kultúry do dobrovoľných správ o vnútroštátnom preskúmaní ( Voluntary National Review Reports ) pre politické fórum OSN na vysokej úrovni;

6. sa zapoja do participatívnej, mnohostrannej a integrovanej správy v oblasti kultúry a udržateľného rozvoja, a to aj prostredníctvom podpory iniciatív zdola nahor v kultúrnych a kreatívnych sektoroch a aktívneho zapojenia občanov, najmä detí a mladých ľudí;

7. budú úzko spolupracovať s ostatnými inštitúciami EÚ, ako aj s ostatnými zainteresovanými stranami, s cieľom využiť plný potenciál kultúry v oblasti udržateľnosti, a najmä s Komisiou pri vypracúvaní akčného plánu pre kultúrny rozmer udržateľného rozvoja;

8. čo najskôr zriadia pracovnú skupinu pre otvorenú metódu koordinácie v oblasti kultúrneho rozmeru udržateľného rozvoja.

VYZÝVAJÚ KOMISIU, ABY